Troels Kløve havde ikke bare en god dag søndag med to mål. Han formåede også at score et af denne sæsons mest mærkværdige og imponerende mål på fint forarbejde af Anders K. Jacobsen.

Selvom det nemlig endte med et 3-2-nederlag for OB til AGF, så vil kampen formentlig blive husket af mange for det mål, som Troels Kløve scorede kort før pausen.

Læs også : VIDEO Lyngby tager første sejr siden oktober mod Silkeborg

Muligvis inspireret af Michael Laudrup laver Anders K. Jacobsen et højt vip ind i feltet og med ryggen til målet får Kløve dirigeret bolden over i det lange hjørne, som man har set Zlatan Ibrahimovic gøre det flere gange.

- Jeg er faktisk lidt bange for, at keeperen kommer ud, men jeg kan se, at han tøver lidt, og så satser jeg bare på ramme kassen. Den sad heldigvis så langt ude, som den kunne og kom til at se rigtig flot ud, så det er jeg glad for, siger Troels Kløve.

Læs også : VIDEO AGF slår OB på vej mod Europa

- Først og fremmest ville jeg gerne have byttet et af mine mål for et bedre resultat, fordi det er lidt bittert at stå her bagefter et 3-2-nederlag, forklarer han.